1ኛ. ዴሞክራሲን ማስፈን ለክልላችንም ሆነ ለአገራችን የህልውና ጉዳይ በመሆኑ በህበረተሰቡ ደረጃ ብአዴን የሚታገልለት አንዱ መሰረታዊ አላማ ነው፡፡ በድርጅቱ ውስጥም ሆነ በህዝቡ የሚታዩ የጸረ ዴሞክራሲ ተግባራትን በጽናት መታገል ልዩ ትኩረት እንደሚሰጠው ማእከላዊ ኮሚቴው ወስኗል፡፡ የድርጅቱን ህዝባዊነት እና አብዮታዊነት የሚፈታተኑትን የፀረ-ዴሞክራሲያዊ አስተሳሰቦችና ተግባራት በጽናት መታገል የህልውና ጉዳይ መሆኑን አጽንኦት በመስጠት ችግሮችን ለማረም ቀጣይነት ያለው ትግል መካሄድ እንደሚገባው ማእከላዊ ኮሚቴው ወስኗል፡፡ከዚህ አኳያ የዴሞክራሲ ስርዓት ግንባታ ተቋማት ማለትም የህዝብ ምክር ቤቶች፣ ሚዲያዎች፣ የሲቪክና የሙያ ማህበራት፣ የእምባ ጠባቂ ፣ ሰብአዊ መብት ኮሚሽን ፣ የፍትህ አካላት፣ ተፎካካሪ ፖርቲዎችና አባሎቻቸው ለዴሞክራሲያዊ ስርአት ግንባታ የሚጠበቅባቸውን ተልእኮ እንዲወጡ በማስቻል በኩል ያሉብን ጉድለቶች በዝርዝር ታይተው መሰረታዊ ለውጥ ማምጣት እንደሚገባ አቅጣጫ ተቀምጧል፡፡
